Fredag morgen ble en 57 år gammel mann alvorlig skadet etter bybane-påkjørsel. Han ble påkjørt da han krysset bybanesporet ved Årstad videregående skole.

– Det må ha kommet som et stort sjokk for han. Det er svært tøft å kjøre på et menneske, sier verneombud for bybaneførerne Sigmund Holmen Olsen.

Les også: 57-åring ble påkjørt av bybanen

Opplever farlige situasjoner hver dag

Han forteller at vognførere hver dag opplever farlige situasjoner hvor personer går rett ut i sporet og løper foran banen for å rekke å komme på.

– Det tyngste med jobben vår er hele tiden å være vakt for folk som dukker opp foran banen. Folk skjønner ikke hvor farlig bybanen er. I løpet av et skift bruker jeg bjellen hundrevis av ganger, forteller Holmen Olsen.

– Mennesket blir så utrolig svakt i møte med en bybanevogn på 60 tonn, påpeker han.

Holmen Olsen er overrasket over at ulykken skjedde like ved Årstad videregående skole.

– Helt umulig å stoppe

– Folk pleier ikke gå i banen her, og blir derfor ikke sett på et spesielt utsatt område. Jeg har aldri opplevd at folk kommer gående oppover her, sier Holmen Olsen.

Les også: Ser farlige situasjoner hver dag

Han forteller at der ulykken skjedde kjører bybanen i cirka 35 kilometer i timen.

Det er ingen mistanke om at vognføreren skal ha kjørt for fort nedover mot Danmarks plass.

– Når noen kommer brått ut i skinnegangen, slik som denne mannen gjorde, er det helt umulig å stoppe. sier Holmen Olsen.

Vognføreren som kjørte på 57-åringen får nå krisehjelp av bedriftshelsetjenesten til Keolis, som er ansvarlig for driften av bybanen.

Blir godt ivaretatt

Holmen Olsen beskriver vognføreren som svært erfaren og ansvarsbevisst.

– Jeg synes synd på ham. Heldigvis er Keolis opptatt av sikkerhet. Det har de vist ved tidligere ulykker. Ledelsen har allerede sendt ut en melding om en samling fredag formiddag. De skal informere om ulykken og de som ønsker det får hjelp og støtte av psykolog, sier Holmen Olsen.

I oktober 2013 døde en kvinne (47) da hun havnet under en vogn ved holdeplassen i Mårdalen. Det var den første og hittil eneste dødsulykken i Bybanens historie.

– Også den gangen ble vi godt ivaretatt. Han som kjørte på kvinnen som døde er i full jobb som bybanefører i dag, forteller han.

Administrerende direktør i Keolis, Gry Miriam Olsen, sier at vognførere blir drillet i hva de skal gjøre når folk kommer ut i sporet.

– Med en gang noen tråkker ut i sporet, skal førerne dra i nødbremsen. Vi kjører på sikt og prøver å følger svært godt med. Dessverre er det umulig å unngå alle ulykker, sier Olsen.